Direktiva Sveta

z dne 11. novembra 1980

o spremembi Direktive 72/461/EGS v zvezi z vezikularno boleznijo prašičev in klasično prašičjo kugo

(80/1099/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 43 in 100 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Direktiva 72/461/EGS [4], kakor je bila nazadnje spremenjena z Direktivo 80/213/EGS [5], določa zahteve v zvezi z zdravstvenim varstvom živali, ki jih morajo izpolnjevati živali, od katerih se pridobiva meso;

ker predstavlja obstoj vezikularne bolezni prašičev v Skupnosti nevarnost za stalež prašičev v Skupnosti; ker je torej treba storiti vse, da se zagotovi preprečevanje širjenja bolezni preko trgovine s svežim mesom prašičev;

ker predstavlja dolgotrajnost klasične prašičje kuge v nekaterih delih Skupnosti nevarnost za stalež prašičev v državah članicah, ki so bolezni proste; ker morajo imeti take države članice, dokler se klasična prašičja kuga ne izkorenini v delih, kjer je še prisotna, dovoljenje, da sprejmejo dodatne ukrepe z namenom preprečevanja kakršne koli okužbe preko trgovine,

SPREJEL NASLEDNJO DIREKTIVO:

Člen 1

Z začetkom veljavnosti od 1. novembra 1980 se Direktiva 72/461/EGS spremeni:

(a) v členu 3(b) in (c) se besede "vezikularne bolezni prašičev" vstavijo med besede "prašičje kuge" in "ali nalezljive ohromelosti prašičev";

(b) drugi odstavek člena 13 se črta;

(c) vstavi se naslednji člen:

"Člen 13a

1. Države članice, ki so izkoristile pooblastilo iz Direktive 80/218/EGS in ki so uradno proste prašičje kuge, ne smejo nasprotovati vnosu svežega mesa prašičev na svoje ozemlje iz druge države članice, če je to meso pridobljeno od:

(i) prašičev, ki izpolnjujejo zahteve člena 4c(1) Direktive 64/432/EGS; ali

(ii) necepljenih prašičev, rejenih na gospodarstvih, uradno prostih prašičje kuge, ki se nahajajo na delu ozemlja države članice, ki ga sestavljajo regije ali več sosednjih regij prostih prašičje kuge, in so na tem delu ozemlja tudi zaklani,

in, kadar se uporabi točka (b) navedenega člena 4c(1) ali zgoraj navedena (ii), izvira meso od prašičev, ki so bili zaklani v klavnicah, v katerih cepljeni prašiči niso bili zaklani ali so bili zaklani ob drugem času ali na drugem mestu, pod pogojem, da se v slednjih primerih meso shranjuje ločeno.

2. Svet na predlog Komisije v treh mesecih od dneva predložitve predloga soglasno sestavi seznam držav članic in delov ozemelj iz odstavka 1(ii), ki so proste prašičje kuge.

Komisija brez poseganja v možnost uporabe člena 8 začasno odvzame status državam članicam in delom ozemelj na tem seznamu za obdobje 15 dni v primeru izbruha ali več epizootiološko povezanih izbruhov prašičje kuge na geografsko omejenem območju.

V tem času se lahko v skladu s postopkom, predvidenim v členu 9, odloči o ponovni potrditvi ali preklicu statusa zadevne države članice ali dela ozemlja.

V primeru preklica državi članici ali delu ozemlja v skladu z istim postopkom tega statusa ni mogoče ponovno dodeliti do poteka obdobja:

- treh mesecev, če se cepljenje ni izvajalo,

- šestih mesecev, če se cepljenje je izvajalo."

Člen 2

1. Svet na podlagi predlogov Komisije, predloženih pred 31. decembrom 1982, ponovno preuči problem trgovine s svežim mesom cepljenih prašičev znotraj Skupnosti, ob posebnem upoštevanju ločevanja mesa v klavnicah, kakor je navedeno v členu 13a(1) Direktive 72/461/EGS.

2. Člen 13a Direktive 72/461/EGS se uporablja do 31. decembra 1985.

3. Komisija Svetu najpozneje do 1. julija 1985 predloži poročilo o razvoju razmer, ob posebnem upoštevanju trgovine, skupaj z ustreznimi predlogi v zvezi s prašičjo kugo.

4. Svet na podlagi teh predlogov sprejme odločitev najpozneje do 31. decembra 1985.

Člen 3

Države članice sprejmejo zakone in druge predpise, potrebne za uskladitev s to direktivo, najpozneje do 1. julija 1981 in o tem takoj obvestijo Komisijo.

Do datuma, do katerega so države članice sposobne izvesti uskladitev, ali najpozneje do 1. julija 1981, se Danska, Irska in Združeno kraljestvo pooblastijo, da ohranijo svoje nacionalne predpise v zvezi s preprečevanjem širjenja prašičje kuge pri vnosu svežega mesa prašičev na njihovo ozemlje, v skladu s splošnimi določbami Pogodbe.

Člen 4

Ta direktiva je naslovljena na države članice.

V Bruslju, 11. novembra 1980

Za Svet

Predsednik

C. Ney

[1] UL C 130, 31.5.1980, str. 8.

[2] UL C 175, 14.7.1980, str. 79.

[3] UL C 300, 18.11.1980, str. 20.

[4] UL L 302, 31.12.1972, str. 24.

[5] UL L 47, 21.2.1980, str. 1.

--------------------------------------------------